Predkladacia správa

       Ministerstvo zdravotníctva Slovenskej republiky predkladá návrh zákona, ktorým sa mení a dopĺňa zákon Národnej rady Slovenskej republiky č. 277/1994 Z.z. o zdravotnej starostlivosti v znení neskorších predpisov a o zmene zákona NR SR č. 98/1995 Z.z. o Liečebnom poriadku v znení neskorších predpisov.

       Návrh zákona sa predkladá na základe Plánu legislatívnych úloh vlády SR na rok 2001, z ktorého vyplýva jednak potreba zosúladenia zákona NR SR č. 277/1994 Z.z. o zdravotnej starostlivosti v znení neskorších predpisov s právom Európskej únie a jednak potreba dosiahnuť zmeny v súvislosti s pripravovaným profesijovými zákonmi. 
       Predkladaný návrh súčasne reaguje aj na najakútnejšie potreby, ktoré vyplynuli z praxe.

       Návrh zákona bol v dňoch  28. februára 2001 až 12. marca 2001 predložený na medzirezortné pripomienkové konanie 62 subjektom. V stanovenom termíne sa k predloženému návrhu vyjadrilo 47 subjektov, z ktorých 22 uplatnilo pripomienky, ktoré sú uvedené vo vyhodnotení, ktoré tvorí súčasť predkladaného materiálu.  Zásadné pripomienky uplatnilo Ministerstvo práce, sociálnych vecí a rodiny Slovenskej republiky a Generálna prokuratúra Slovenskej republiky. Ministerstvo práce, sociálnych vecí a  rodiny Slovenskej republiky zásadne nesúhlasilo s navrhovaným znením druhej vety v § 5 ods. 3  a so  zmenou § 24 ods. 1 písm. a), kde sa navrhovalo vypustiť slová “ambulancie v zariadeniach sociálnych služieb.” Generálna prokuratúra Slovenskej republiky zásadne nesúhlasila s tým, aby povolenie na poskytovanie zdravotnej starostlivosti v dopravnej zdravotnej službe vydával krajský úrad, vzhľadom na to, že vydávanie povolenia v uvedenom prípade nie je podľa jej názoru potrebné zveriť tak vysoko postavenému orgánu miestnej štátnej správy. Dňa 20. marca 2001 sa na Ministerstve zdravotníctva Slovenskej republiky uskutočnilo rozporové konanie, na ktorom Ministerstvo zdravotníctva Slovenskej republiky akceptovalo zásadné pripomienky Ministerstva práce, sociálnych vecí a rodiny Slovenskej republiky a Generálna prokuratúra Slovenskej republiky oznámila, že na svojej zásadnej pripomienke netrvá a od uvedeného rozporu odstupuje.
           
       Návrh zákona bol dňa 12. marca 2001 prerokovaný v Odvetvovej rade hospodárskej a sociálnej dohody v rezorte zdravotníctva, ktorá uvedený návrh zobrala na vedomie a odporučila jeho predloženie na ďalšie legislatívne prerokovanie.
         Návrh zákona bol  dňa 12. apríla 2001 prerokovaný v Rade hospodárskej a sociálnej dohody Slovenskej republiky, ktorá schválila  predložený návrh s pripomienkami.
        Návrh zákona bol 19. júla 2001 prerokovaný v Legislatívnej rade vlády Slovenskej republiky, ktorá ho odporučila po zapracovaní pripomienok predložiť v novom znení na rokovanie vlády Slovenskej republiky.    

       Návrh zákona sa predkladá na rokovanie vlády Slovenskej republiky bez rozporu.